**Noteikumu projekta „Grozījums Ministru kabineta 2011.gada 29.marta noteikumos Nr.245 „Noteikumi par kārtību, kādā izsniedz, pārreģistrē, aptur un anulē speciālo atļauju (licenci) patērētāju kreditēšanas pakalpojumu sniegšanai un maksā valsts nodevu par speciālās atļaujas (licences) izsniegšanu un pārreģistrāciju, kā arī prasībām kapitālsabiedrībai speciālās atļaujas (licences) saņemšanai” sākotnējās ietekmes novērtējuma ziņojums**

**(anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Noteikumu projekts sagatavots pēc LR Ekonomikas ministrijas iniciatīvas, lai novērstu praksē konstatētās problēmas Ministru kabineta noteikumu Nr. 245 „Noteikumi par kārtību, kādā izsniedz, pārreģistrē, aptur un anulē speciālo atļauju (licenci) patērētāju kreditēšanas pakalpojumu sniegšanai un maksā valsts nodevu par speciālās atļaujas (licences) izsniegšanu un pārreģistrāciju, kā arī prasībām kapitālsabiedrībai speciālās atļaujas (licences) saņemšanai” (turpmāk – Noteikumi) piemērošanā. |
| 2. | Pašreizējā situācija un problēmas |  Pamatojoties uz PTAL 8.panta 1.1 daļā doto deleģējumu, 2011.gada 29.martā Ministru kabinets apstiprināja Noteikumus. Noteikumu 9.1.apakšpunkts šobrīd paredz, ka speciālo atļauju (licenci) nevar saņemt kapitālsabiedrība, kuras pašu kapitāls iepriekšējā pārskata gadā ir mazāks par Komerclikuma spēkā stāšanās kārtības likumā noteikto minimālā apmaksātā pamatkapitāla apmēru. Šo prasību neattiecina uz kapitālsabiedrībām, kas dibinātas mazāk nekā divus gadus pirms iesnieguma par speciālās atļaujas (licences) saņemšanu vai pārreģistrāciju iesniegšanas dienas. Saskaņā ar Noteikumu Noslēguma jautājumu 57.punktu kapitālsabiedrībām, kuras atbilstoši Gada pārskatu likuma 66.panta nosacījumiem gada pārskatu Valsts ieņēmumu dienestā iesniedz ne vēlāk kā mēnesi pēc gada pārskata apstiprināšanas un ne vēlāk kā četrus mēnešus pēc pārskata gada beigām, šo noteikumu 9.1.apakšpunktu piemēro no 2012.gada 1.jūlija. Kapitālsabiedrībām, kuras atbilstoši Gada pārskatu likuma 66.panta nosacījumiem gada pārskatu Valsts ieņēmumu dienestā iesniedz ne vēlāk kā septiņus mēnešus pēc pārskata gada beigām, šo noteikumu 9.1.apakšpunktu piemēro no 2012.gada 1.septembra. Papildus 9.1.apakšpunkts ir viens no kritērijiem, kas kapitālsabiedrībai jāizpilda, ja tā vēlas turpināt darbību patērētāju kreditēšanas jomā un pārreģistrēt speciālo atļauju (licenci) Noteikumos noteiktajā kārtībā. Prasība pēc speciālās atļaujas (licences) stājās spēkā 2011.gada 1.novembrī, lielākā daļa speciālo atļauju (licenču) ir izdotas līdz 2011.gada 31.decembrim. Kapitālsabiedrībām, kuras ir vecākas par diviem gadiem, ir jāatbilst Noteikumu 9.1.apakšpunktā noteiktajai prasībai un bija jānodrošina pašu kapitāla esamība vismaz apmaksātā minimālā pamatkapitāla jeb LVL 300 000 apmērā jau no 2011.gada.Tiem nebanku sektora kredītu devējiem, kas vēlas turpināt darbību patērētāju kreditēšanas jomā un pārreģistrēt licenci, ņemot vērā Noteikumu nosacījumus, jāiesniedz pārreģistrācijas pieteikums Patērētāju tiesību aizsardzības centrā (turpmāk – PTAC) ne agrāk kā četrus mēnešus, bet ne vēlāk kā divus mēnešus pirms Noteikumu 3.punktā norādītā speciālās atļaujas (licences) derīguma termiņa beigām.Saskaņā ar PTAC datiem, jau 2 kapitālsabiedrības no 4, kas ir iesniegušas iesniegumus licences pārreģistrācijai, nespēj izpildīt Noteikumu 9.1.apakšpunktā minēto prasību par pašu pamatkapitāla apmēru un, lai arī 2011.gadu pabeigušas ar peļņu un patērētāju kreditēšanas jomā darbojas korekti, iepriekšējo gadu zaudējumu dēļ to pašu kapitāls ir negatīvs. Ņemot vērā, ka kapitālsabiedrībām saņemot licenci 2011.gadā netika ņemts vērā pašu kapitāla apmērs un prasība par pašu kapitāla apmēru stājās spēkā tikai 2012.gadā, tad vērtējams, vai gads ir pietiekams laika posms, kurā rast iespēju ieguldīt pamatkapitālā summu, kas nodrošinātu pašu kapitāla apmēru Noteikumu prasībām. Dažu kapitālsabiedrību gadījumā tas nozīmētu ieguldīt miljonus. Pašu kapitāls atspoguļo konkrētās sabiedrības saimnieciskās darbības stabilitāti un efektivitāti, kā arī kalpo kā sabiedrības darbībai nepieciešamo līdzekļu finansēšanas avots. Tomēr nav novērojams, ka pastāvētu tieša saistība starp Noteikumos noteiktā pašu kapitāla apmēru un kapitālsabiedrības spēju sniegt kvalitatīvus patērētāju kreditēšanas pakalpojumus. Turklāt konkrētajam komercdarbības veidam šāda prasība attiecībā uz pašu kapitālu nav tik būtiska kā banku gadījumā, jo netiek piesaistīta patērētāju nauda, bet gan izsniegta komersanta nauda. Galvenais kaitējums, ko šajā komercdarbības jomā var nodarīt patērētājiem ir nepietiekama patērētāju maksātspējas vērtēšana. Ņemot vērā augstāk minēto, nepieciešams izvērtēt, vai pašu kapitāla prasība attiecībā uz nebanku sektora kredītu devējiem ir atbilstoša un nepieciešama.  Lai novērstu radušos situāciju, kas neatbilst Noteikumu sākotnējam mērķim, nepieciešams izdarīt Noteikumos grozījumu un **pagarināt pārejas periodu** Noteikumu 9.1.apakšpunkta piemērošanai līdz **2014.gada 1.jūlijam** kapitālsabiedrībām, kuras atbilstoši Gada pārskatu likuma 66.panta nosacījumiem gada pārskatu Valsts ieņēmumu dienestā iesniedz ne vēlāk kā mēnesi pēc gada pārskata apstiprināšanas un ne vēlāk kā četrus mēnešus pēc pārskata gada beigām, un līdz **2014.gada 1.septembrim** kapitālsabiedrībām, kuras atbilstoši Gada pārskatu likuma 66.panta nosacījumiem gada pārskatu Valsts ieņēmumu dienestā iesniedz ne vēlāk kā septiņus mēnešus pēc pārskata gada beigām. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Noteikumu projekts izstrādāts, lai precizētu Ministru kabineta 2011.gada 29.marta noteikumos Nr.245 „Noteikumi par kārtību, kādā izsniedz, pārreģistrē, aptur un anulē speciālo atļauju (licenci) patērētāju kreditēšanas pakalpojumu sniegšanai un maksā valsts nodevu par speciālās atļaujas (licences) izsniegšanu un pārreģistrāciju, kā arī prasībām kapitālsabiedrībai speciālās atļaujas (licences) saņemšanai” regulējumu attiecībā uz 9.1.apakšpunkta piemērošanu. Noteikumu projekts paredz pagarināt termiņu, no kura jāsāk piemērot Noteikumu 9.1.apakšpunkts, kas kapitālsabiedrībām, kas līdz šim veiksmīgi darbojušās patērētāju kreditēšanas jomā, ļautu pārreģistrēt speciālo atļauju (licenci). Papildus būs iespēja izvērtēt, vai pašu kapitāla prasība attiecībā uz nebanku sektora kredītu devējiem ir atbilstoša un nepieciešama.  |
| 5. | Projekta izstrādē iesaistītās institūcijas | Projekts šo jomu neskar |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar |
| 7. | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Patērētāju kreditēšanas pakalpojumu sniedzēji, kas nav uzskatāmi par kredītiestādēm jeb nebanku sektora kredītu devēji, kas vēlēsies saņemt un pārreģistrēt speciālo atļauju (licenci) patērētāju kreditēšanai. Kreditēšanas pakalpojumu tirgū šobrīd darbojas 50 kreditēšanas kapitālsabiedrības, kas normatīvajos tiesību aktos noteiktajā kārtībā ir saņēmušas speciālo atļauju (licenci) patērētāju kreditēšanai. 45 no 50 pašlaik izdotajām licencēm ir izdotas līdz 2011.gada 31.decembrim, kas nozīmē, ka drīzumā šīm kapitālsabiedrībām būs PTAC jāiesniedz pārreģistrācijas iesniegums, ja tās vēlēsies turpināt komercdarbību patērētāju kreditēšanas jomā.  |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Patērētāji, kas izmanto vai plāno izmantot nebanku sektora kreditēšanas pakalpojumus.  |
| 3. | Tiesiskā regulējuma finansiālā ietekme | Projekts šo jomu neskar.  |
| 4. | Tiesiskā regulējuma nefinansiālā ietekme | Noteikumu projekts nodrošina iespēju kapitālsabiedrībām turpināt savu darbību patērētāju kreditēšanas jomā un neciest zaudējumus, kas varētu rasties no speciālās atļaujas (licences) pārreģistrācijas atteikuma. |
| 5. | Administratīvās procedūras raksturojums | Indivīds savas tiesības varēs aizstāvēt normatīvajos aktos noteiktajā kārtībā (Administratīvā procesa likums). |
| 6. | Administratīvo izmaksu monetārs novērtējums | Administratīvā procesa likumā noteiktā valsts nodeva 20 latu apmērā par pieteikumu par lietas ierosināšanu tiesā. |
| 7. | Cita informācija | Nav |

 Anotācijas III., IV., V. un VI. sadaļa – projekts šīs jomas neskar.

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Projekta izpildi nodrošina Patērētāju tiesību aizsardzības centrs. |
| 2. | Projekta izpildes ietekme uz pārvaldes funkcijām  | Projekts neparedz valsts pārvaldes iestāžu funkciju paplašināšanu. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Projekts neparedz veidot jaunas valsts institūcijas. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar |
| 6. | Cita informācija | Nav |

Ekonomikas ministrs D.Pavļuts

**Iesniedzējs:**

# Ekonomikas ministrs D.Pavļuts

Vīza: Valsts sekretārs J.Pūce

19.09.2012. 16:50

1089

I.Peipiņa

Ilze.Peipina@em.gov.lv; 67013146